|  |
| --- |
| Pressemeddelelse |

# Smag på landsbyernes herligheder i Grundfør

Delikatesser fra små producenter og andre former for smagsprøver på landsbyernes succeser – det er essensen af Landsbytræf 2017, der afholdes i Grundfør 23. september 2017, som en del af Aarhus 2017.

Landsbyer fra hele Region Midtjylland mødes i Grundfør for at vise, hvad der gør netop deres landsby til noget særligt. De stærke sociale bånd, sammenholdet og mangfoldigheden kommer frem på træffet, og smagsprøver fra mikroproducenter fra regionens landsbyer viser, hvad landsbyerne også kan præstere.

Det er fjerde gang, en landsby i Region Midtjylland er vært for landsbytræffet, der er en del af Aarhus 2017-projektet ”Gentænk Landsbyen”. Formålet med arrangementet er at synliggøre landsbyernes kvaliteter både for andre landsbyer, men også for potentielle tilflyttere fra eksempelvis Aarhus, der er nysgerrige på, hvordan det er at bo i en landsby.

Formand for Landsbyrådet Hanne Smedegaard ser frem til at vise landsbyerne frem.

- Det er noget særligt at bo i en landsby. Vi hjælper hinanden, vi løser projekter i samlet flok, og vi har et godt sammenhold. Der sker rigtig meget i landsbyerne, og deltager man, får man mindst lige så meget igen, som man giver. Det håber vi, at flere får øjnene op for i forbindelse med landsbytræffet, fortæller Hanne Smedegaard.

Melanie Dalentoft er formand for Grundfør Borgerforening og glæder sig over at lægge by til Landsbytræffet.

- Vi håber, at der kommer mange gæster, og det bliver en spændende måde at præsentere både Grundfør og de andre deltagende landsbyer på. I Grundførs foreningsliv bakker vi alle op om arrangementet og ser meget frem til at byde velkommen til Landsbytræf, siger Melanie Dalentoft.

**Et brag af en fest**

Favrskov Kommune er projektleder på arrangementet og håber, at op i mod 1500 deltagere vil lægge vejen forbi Landsbytræffet i september.

**-** Landsbytræf 2017 kommer til at handle om erfaringsudveksling mellem landsbyer, men også om mangfoldighed, fællesskab og deltagelse - helt ude på kanten af naturen. Der bliver noget for både store og små - boder, foredrag, musik og masser af gastronomi. Samtidig ser vi Landsbytræffet som en platform for profilering af Favrskov som bosætningskommune og som et udflugtsmål for turister, Vi håber, at mange har lyst til at være med i festen, lyder opfordringen fra Ulla Egeberg, kultur- og fritidschef i Favrskov.

Landsbytræffet er et åbent og gratis arrangement for alle. Landsbyer, små producenter og andre, der vil være med til at vise deres landsbys særlige kvaliteter frem på træffet, kan henvende sig til Anders Bjerggaard på 89 64 41 02 eller abje@favrskov.dk

**Yderligere information:**

Hanne Smedegaard, formand for Landsbyrådet, 21 65 60 75

Melanie Dalentoft, formand for Grundfør Borgerforening, 22 94 77 95

Ulla Egeberg, kultur- og fritidschef, 28 10 13 69